- Jacob Bundsgaard hoppede selv med på vognen og håbede, at den går nok alligevel, selv om han vidste, at sikkerheden vaklede, kritiserer Gert Bjerregaard (V) efter pressemøde om letbane-skandalen i Aarhus

Alle Aarhus-skandalers moder, udsættelsen af åbningen af den længe ventede og hundedyre Aarhus Letbane til 3.5 milliarder kroner, får ikke kun konsekvenser for de involverede fagfolk - senest med fyringen af sikkerhedschefen hos operatøren Keolis for en måned siden.

Skandalen lugter også helt ind på det borgmesterkontor, som tirsdag formiddag skulle danne ramme om et pressemøde, hvor borgmester Jacob Bundsgaard (S) forsøgte at forklare, hvorfor åbningen af letbanens første etape i lørdags blev udsat, fordi sikkerheden ikke var i orden. Det skete i kølvandet af, at borgmesteren havde gennemlæst en redegørelse, der blandt andet opsummerede 59 kritikpunkter af letbanen og dens sikkerhed.

- Direktøren (for letbanen) skrev til mig onsdag, at man gik med to livremme og to seler. Det gjorde man så ikke, sagde Jacob Bundsgaard foran sit kontor og en hær af kameraer og journalister på førstesalen i Aarhus Rådhus. Blandt de mange pressefolk havde enkelte byrådskolleger som Gert Bjerregaard (V) placeret sig nysgerrig efter at høre, hvordan den socialdemokratiske bykonge og kommende modstander ved kommunalvalget om mindre end to måneder rider stormen af.

- Borgmesteren fik en orientering onsdag aften om, at det haltede med sikkerheden, men at man regnede med, at det blev klaret inden åbningen i lørdags. Dermed har han talt med to tunger og har selv sluttet sig til de indviede, som i et par dage gik og håbede, at åbningen kunne foregå som planlagt, selv om en del tydede på det modsatte.

- Min undren bliver det desto større af, at byrådet havde budgetmøder torsdag og fredag, hvor vi oven i købet talte om en mulig udvidelse af letbanen til Aarhus Ø (nyt kvarter på havnen). Havde borgmesteren ved den lejlighed talt åbent om de problemer, han kendte til, ville vi muligvis have trukket i bremsen for snakken om en udvidelse til Aarhus Ø, siger Gert Bjerregaard til Ekstra Bladet.

Borgmester: Kun papirarbejde

Den tidligere rådmand og borgmesterkandidat for Venstre i landets næststørste by tilføjer, at han aldrig har oplevet noget lignende i sine knap 16 år i Aarhus Byråd.

- Hele sagen lugter af, at borgmesteren også havde en interesse i, at byrådet og offentligheden ikke fik kendskab til den skrantende sikkerhed. Han (borgmesteren) har sagt, at han ikke vidste noget om problemerne før end fredag, men det passer jo ikke, siger Gert Bjerregaard, der er medlem af økonomiudvalget og teknisk udvalg i Aarhus Kommune.

Der blev sendt faresignaler til stadsdirektør Niels Højberg onsdag aften i sidste uge om, at sikkerheden haltede. Denne viden blev Jacob Bundsgaard også bekendt med kun tre dage før den planlagte åbning med fanfare, fadøl, kage og gospelsang, men borgmesteren pointerer, at det ikke var den fysiske sikkerhed for de kommende letbane-passagerer, der var noget galt med.

- Det var papirarbejde, der manglede, og omfanget af det undervurderede Aarhus Letbane og Keolis, og det er ikke godt nok, siger Jacob Bundsgaard.

- Ja, men, du vidste jo også, at den var gal, hvorfor gjorde du så ikke noget?

- Fordi konklusionen (onsdag aften) var, at man regnede helt sikkert med, at alt faldt på plads, siger borgmesteren.

Jacob Bundsgaard finder det meget kritisabelt, at Aarhus Letbane fejlvurderede, hvornår byens nye letbane kunne komme på skinnerne.

- Det ville have været klart det bedste, om man havde været sikker og ikke havde beroet sin konklusion på, at man forventede en godkendelse. Men det er en fejlvurdering, og det er kritisabelt, gentog borgmesteren, der placerer ansvaret hos operatøren Keolis og selskabet bag Aarhus Letbane.

Manglende tillid til sikkerhedschef

Det fremgik desuden af pressemødet, at operatøren af letbanen Keolis' sikkerhedschef blev fjernet fra projektet allerede 21. august i år.

- I dialogen med Trafik-, Bygge og Boligstyrelsen og fra Keolis selv er det forståelsen, at en del af udfordringen for Keolis ikke alene bunder i selve sikkerhedsledelsessystemet, men også i det forhold at der grundlæggende ikke tidligere har været tillid i Trafik-, Bygge og Boligstyrelsen til Keolis’ daværende sikkerhedschef, lyder det i den redegørelse, som påpeger 59 mangler ved blandt andet sikkerheden. Det er disse mangler, som Jacob Bundsgaard omtaler som papirarbejde, og som nu - ifølge borgmesteren - er ordnet i 57 af de 59 tilfælde.

I stedet for Keolis-sikkerhedschefen overtog Aarhus Letbanes egen sikkerhedschef efter aftale med bestyrelsen posten som fungerende sikkerhedschef i Keolis.

Aarhus Letbanes specialister fik efter fjernelsen mulighed for selv at undersøge Keolis’ sikkerheds-system, og de konstaterede ligesom Trafik-, Bygge og Boligstyrelsen, at systemet ikke har den fornødne kvalitet.

Firmaet Keolis, der skal stå for den daglige drift af letbanen i Aarhus, skal senest tirsdag klokken 12 aflevere en detaljeret plan for, hvordan man kan få et manglende sikkerhedscertifikat.

Det var blandt andet dette manglende sikkerhedscertifikat, der var skyld i, at letbanen i Aarhus ikke kunne åbne i lørdags som planlagt.

På spørgsmålet om, hvorvidt skandalen får yderligere ledelsesmæssige konsekvenser, svarer Jacob Bundsgaard, at et byrådsmøde onsdag aften vil afklare den side af sagen.